Document ID: 32010R0105

KOMISJONI MÄÄRUS (EL) nr 105/2010,
5. veebruar 2010,
millega muudetakse määrust (EÜ) nr 1881/2006 (millega sätestatakse teatavate saasteainete piirnormid toiduainetes) ohratoksiin A osas
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 8. veebruari 1993. aasta määrust (EMÜ) nr 315/93, milles sätestatakse ühenduse menetlused toidus sisalduvate saasteainete suhtes, (1) eriti selle artikli 2 lõiget 3,
ning arvestades järgmist:
(1)
Komisjoni määruses (EÜ) nr 1881/2006 (2) on sätestatud teatavate saasteainete piirnormid toiduainetes.
(2)
Euroopa Toiduohutusamet (EFSA) võttis 4. aprillil 2006 komisjoni taotlusel vastu ajakohastatud teadusliku arvamuse ohratoksiin A sisalduse kohta toidus, (3) võttes arvesse uut teaduslikku teavet, ning määras lubatud nädalaseks tarbitavaks koguseks (TWI) 120 ng kehamassi kilogrammi kohta.
(3)
Määrusega (EÜ) nr 1881/2006 on ette nähtud, et EFSA viimasest teaduslikust arvamusest lähtudes hinnatakse vajadust sätestada ohratoksiin A piirnormid toidus, näiteks kuivatatud puuviljas (välja arvatud rosinad), kakaos ja kakaotoodetes, vürtsides, lihatoodetes, toorkohvis, õlles ja lagritsas, ning vaadatakse läbi kehtivad piirnormid, eelkõige rosinates ja viinamarjamahlas sisalduva ohratoksiin A osas.
(4)
EFSA vastu võetud arvamuse kohaselt on kehtivad piirnormid asjakohased inimeste tervise kaitsmiseks ning need tuleb seetõttu säilitada. Seoses toiduga, mida määrus (EÜ) nr 1881/2006 veel ei hõlma, peeti inimeste tervise kaitsmiseks vajalikuks ja asjakohaseks kehtestada ohratoksiin A piirnormid sellises toidus, mis on ohratoksiin A peamiseks allikaks (kas kogu elanikkonnale, elanikkonna riskigruppidele või elanikkonna olulisele osale), ning sellises toidus, mis ei ole tingimata ohratoksiin A peamiseks allikaks, kuid milles ohratoksiin A sisaldus on väga suur. Seepärast on asjakohane kehtestada neil juhtudel piirnormid, et vältida väga saastunud toodete sattumist toiduahelasse.
(5)
Lähtudes olemasolevast teabest, ei ole inimeste tervise kaitsmiseks vaja kehtestada ohratoksiin A piirnormi kuivatatud puuviljadele (välja arvatud rosinad), kakaole ja kakaotoodetele, lihatoodetele (sealhulgas söödav rups ja veretooted) ning liköörveinile, sest need ei ole ohratoksiin A peamisteks allikateks ning ohratoksiini A on kõnealustest toodetest leitud harva. Ohratoksiin A sisaldust toorkohvis ja õlles kontrollitakse juba tootmisahela asjakohasemal tasandil (röstitud kohvis ja linnastes).
(6)
Mitmel korral on ohratoksiin A väga suurt sisaldust täheldatud vürtsides ja lagritsas. Seepärast on asjakohane kehtestada ohratoksiin A piirnormid vürtside ja lagritsa suhtes.
(7)
Hiljutiste tõendite kohaselt ei ole teatavates peamistes vürtse tootvates ja Euroopa Liitu eksportivates riikides võetud tõkestavaid meetmeid ja puudub ametlik kontroll ohratoksiin A sisalduse kontrollimiseks vürtsides. Selleks et kaitsta inimeste tervist, on asjakohane kehtestada viivitamata ohratoksiin A piirnorm vürtsidele. Selleks et tootjariigid saaksid võtta tõkestavaid meetmeid ilma, et need häiriksid oluliselt kauplemist, kehtestatakse enne hea tava kohaldamisel saavutatava piirnormi kehtestamist piiratud ajavahemikuks kiiresti rangem piirnorm. Enne rangema piirnormi kehtestamist on asjakohane hinnata, millist ohratoksiin A taset on võimalik saavutada maailma eri tootmispiirkondades head tava järgides.
(8)
On asjakohane jätkata ohratoksiin A sisalduse kontrollimist toidus, mille suhtes ei ole piirnorme kehtestatud, ning kui korduvalt tuvastatakse ohratoksiin A tavatult suur sisaldus, tuleks vajaduse korral kehtestada sellise toidu suhtes ohratoksiin A piirnormid.
(9)
Seetõttu tuleks määrust (EÜ) nr 1881/2006 vastavalt muuta.
(10)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1881/2006 lisa muudetakse järgmiselt.
1)
Punkt 2.2.11 asendatakse järgmisega:
„2.2.11.
Vürtsid
Capsicum spp. (nende kuivatatud viljad, terved või jahvatatud, sealhulgas vürtspaprika, vürtspaprikapulber, Cayenne’i pipar ja paprika)
Piper spp. (nende viljad, sealhulgas valge ja must pipar)
Myristica fragrans (muskaatpähkel)
Zingiber officinale (harilik ingver)
Curcuma longa (kollajuur)
Vürtsisegud, mis sisaldavad üht või mitut eespool nimetatud vürtsi.
30 μg/kg alates 1.7.2010 kuni 30.6.2012
15 μg/kg alates 1.7.2012
2.2.12.
Lagrits (Glycyrrhiza glabra, Glycyrrhiza inflate ja muud liigid)
2.2.12.1.
Lagritsajuur, taimetee tooraine
20 μg/kg
2.2.12.2.
Lagritsaekstrakt, (42) toidus (eelkõige jookides ja kompvekkides) kasutamiseks
80 μg/kg”
2)
Lisatakse järgmine joonealune märkus:
„(42)
Piirnormi kohaldatakse puhta lahjendamata ekstrakti suhtes, mille 1 kg tootmiseks on kasutatud 3-4 kg lagritsajuurt.”
Artikkel 2
Huvitatud isikud edastavad komisjonile tehtud uuringute tulemused, sealhulgas saasteainete esinemist käsitlevad andmed ning teabe tõkestusmeetmetega seotud edusammudest, et vältida vürtside saastumist ohratoksiiniga A.
Liikmesriigid teatavad komisjonile korrapäraselt ohratoksiin A leidudest vürtsides.
Komisjon teeb kõnealuse teabe liikmesriikidele kättesaadavaks, et enne rangema ohratoksiin A piirnormi kohaldamist vürtsidele hinnata, kas väiksemat ohratoksiin A sisaldust oleks võimalik saavutada maailma eri tootmispiirkondades häid tavasid järgides
Artikkel 3
Käesolevat määrust ei kohaldata toodete suhtes, mis on turule lastud enne 1. juulit 2010 vastavalt turule laskmise kuupäeval kohaldatavatele sätetele.
Lisa punktis 2.2.11 sätestatud ohratoksiin A piirnormi, mida kohaldatakse alates 1. juulist 2012, ei kohaldata toodete suhtes, mis on turule lastud enne 1. juulit 2012 vastavalt turule laskmise kuupäeval kohaldatavatele sätetele.
Toidukäitlejal lasub kohustus tõendada, millal tooted turule lasti.
Artikkel 4
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. juulist 2010.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 5. veebruar 2010

Labels: 12
0
17
20